Kükü kənd tam orta məktəbi
Kükü kənd tam orta məktəbi — Şahbuz rayonunun Kükü kəndində yerləşən təhsil müəssisəsi. Tədqiqatçı İbrahim Mollayevin məlumatlarına görə sovet hakimiyyətinin ilk illərində (1920–1921-ci illərdə) Naxçıvanda təşkil edilmiş ilk 22 sovet məktəbindən biri də Kükü kənd məktəbidir. Məktəbin yaranma tarixi haqqında dəqiq məlumatlar olmasa da, 1921-ci il 10 dekabr tarixli arxiv sənədində məktəbin adının qeyd edilməsi, onun bu tarixdən daha əvvəl fəaliyyət göstərdiyini sübut edir. 8 iyun 2024-cü ildə məktəbin 100 illik yubileyi keçirilib. Məktəbin fəaliyyəti, onun yetirmələri və dolayısı ilə Kükü kəndi və ətraf yaşayış məntəqələrinin iqtisadi-mədəni inkişaf səviyyəsinə təsiri haqqında "Şərq qapısı" qəzetinin arxivində kifayət qədər materiallar vardır.